VALSTYBINĖS DRAUDIMO PRIEŽIŪROS TARNYBOS PRIE LIETUVOS RESPUBLIKOS FINANSŲ MINISTERIJOS VALDYBOS

N U T A R I M A S

DĖL LEIDIMO VYKDYTI PENSIJŲ KAUPIMO VEIKLĄ IŠDAVIMO IR ATŠAUKIMO TVARKOS PATVIRTINIMO

2003 m. liepos 30 d. Nr. N-304

Vilnius

Vadovaudamasi Lietuvos Respublikos pensijų kaupimo įstatymo (Žin., 2003, Nr. 75-3472) 19 straipsnio 1 dalimi, Valstybinės draudimo priežiūros tarnybos prie Finansų ministerijos valdyba nutaria:

Patvirtinti pridedamus:

1. Leidimo vykdyti pensijų kaupimo veiklą išdavimo ir atšaukimo tvarką;

2. Draudimo įmonės, ketinančios vykdyti pensijų kaupimo veiklą, ekonominės veiklos pagrindimą (verslo planą);

3. Leidimo vykdyti pensijų kaupimo veiklą formą;

4. Kvalifikacijos ir darbo patirties reikalavimus asmenims, kurie priiminės sprendimus dėl pensijų turto valdymo.

VALSTYBINĖS DRAUDIMO PRIEŽIŪROS

TARNYBOS VALDYBOS PIRMININKO PAVADUOTOJAS	MINDAUGAS ŠALČIUS

______________

PATVIRTINTA

Valstybinės draudimo priežiūros tarnybos

prie Finansų ministerijos valdybos

2003 m. liepos 30 d. nutarimu Nr. N-304

LEIDIMO VYKDYTI PENSIJŲ KAUPIMO VEIKLĄ IŠDAVIMO IR ATŠAUKIMO TVARKA

I. BENDROSIOS NUOSTATOS

1. Ši tvarka reglamentuoja leidimo, suteikiančio teisę gyvybės draudimo įmonei (toliau – draudimo įmonė) vykdyti pensijų kaupimo veiklą (toliau – leidimas), išdavimą ir atšaukimą.

2. Leidimą turi teisę išduoti ir atšaukti Valstybinės draudimo priežiūros tarnybos prie Finansų ministerijos (toliau – Priežiūros tarnyba) valdyba.

3. Leidimas suteikia teisę draudimo įmonei vykdyti pensijų kaupimo veiklą. Neturint Priežiūros tarnybos valdybos išduoto leidimo vykdyti pensijų kaupimo veiklą draudžiama.

4. Leidimas išduodamas neribotam laikui ir negali būti perduodamas.

5. Draudimo įmonė, turinti leidimą, vykdo pensijų kaupimo veiklą vadovaudamasi Lietuvos Respublikos draudimo įstatymu (Žin., 1996, Nr. 73-1742), Lietuvos Respublikos pensijų kaupimo įstatymu (Žin., 2003, Nr. 75-3472) ir kitais teisės aktais.

6. Draudimo įmonė, ketinanti vykdyti pensijų kaupimo veiklą, turi atitikti šios tvarkos 19.1–19.7 punktuose nustatytus reikalavimus.

II. PRAŠYMAS LEIDIMUI GAUTI

7. Draudimo įmonė, norinti gauti leidimą, turi pateikti Priežiūros tarnybai prašymą.

8. Prašyme leidimui gauti turi būti nurodomas draudimo įmonės pavadinimas, adresas, pateikiamų dokumentų sąrašas, prašymo padavimo data.

9. Kartu su prašymu turi būti pateikiami:

9.1. draudimo įmonės organo sprendimas (protokolo išrašas) dėl ketinimo vykdyti pensijų kaupimo veiklą;

9.2. Priežiūros tarnybos valdybos nustatytos formos ekonominės veiklos pagrindimas (verslo planas) bei draudimo įmonės organo sprendimas (protokolo išrašas) dėl ekonominės veiklos pagrindimo (verslo plano) patvirtinimo;

9.3. visi dokumentai, reikalingi konservatyvaus investavimo pensijų fondo taisyklių patvirtinimui;

9.4. asmenų, kurie priims sprendimus dėl pensijų turto valdymo, kvalifikaciją ir darbo patirtį patvirtinantys dokumentai. Jeigu draudimo įmonė ketina pavesti priiminėti sprendimus dėl pensijų turto valdymo kitai įmonei, ji privalo gauti Priežiūros tarnybos valdybos leidimą.

10. Prašymą draudimo įmonės vardu, pateikęs teisės aktų nustatytus reikalavimus atitinkantį įgaliojimą, gali paduoti jos atstovas.

11. Prašymas bei dokumentai gali būti nenagrinėjami, jeigu pateikiami ne visi šios tvarkos 9 punkte nurodyti dokumentai arba jie yra netinkamai įforminti (neatitinka teisės aktų reikalavimų). Priežiūros tarnyba informuoja draudimo įmonę apie atsisakymą nagrinėti draudimo įmonės pateiktus dokumentus.

12. Draudimo įmonė turi pateikti kiekvieno dokumento, pristatomo į Priežiūros tarnybą, po 2 egzempliorius.

III. PRAŠYMO NAGRINĖJIMAS

13. Priežiūros tarnybos valdyba draudimo įmonės pateiktus dokumentus nagrinėja savo posėdžiuose tik po to, kai pateikti dokumentai ir kita informacija, reikalinga sprendimui dėl leidimo išdavimo priimti, yra išnagrinėta Priežiūros tarnybos darbuotojų ir yra pateikta Priežiūros tarnybos valdybai išvada apie šių dokumentų atitikimą galiojantiems teisės aktams.

14. Draudimo įmonė, gavusi Priežiūros tarnybos darbuotojų atsakymą žodžiu arba raštu su išvada, kad draudimo įmonės prašymas gali būti teikiamas svarstyti Priežiūros tarnybos valdybai, pateikia Priežiūros tarnybos valdybai kiekvieno dokumento, nurodyto šios tvarkos 9 punkte, 6 egzempliorius ar jų kopijas.

15. Priežiūros tarnybos valdyba priima sprendimą dėl leidimo išdavimo per 30 dienų nuo prašymo išduoti leidimą ir dokumentų pateikimo Priežiūros tarnybai dienos.

16. Priežiūros tarnybos valdyba turi teisę reikalauti, kad per 30 dienų nuo dokumentų, nurodytų šios tvarkos 9 punkte, gavimo būtų pateikti papildomi dokumentai ir informacija, reikalinga sprendimui dėl leidimo išdavimo priimti.

17. Jeigu Priežiūros tarnybos valdyba pareikalavo papildomų dokumentų ir informacijos, tai 30 dienų laikotarpis skaičiuojamas nuo tos dienos, kai gauti papildomi dokumentai ir informacija.

18. Nagrinėjant dokumentus, informacija apie galimus sprendimus pareiškėjams neteikiama.

IV. LEIDIMO IŠDAVIMAS

19. Priežiūros tarnybos valdyba išduoda leidimą tik tuo atveju, kai:

19.1. draudimo įmonės draudimo techniniai atidėjimai praėjusiais finansiniais metais buvo sudaromi vadovaujantis galiojančiais teisės aktais;

19.2. draudimo įmonės draudimo techninių atidėjimų lėšos investuotos Draudimo įstatymo nustatyta tvarka (pagal Priežiūros tarnybai pateiktą paskutinio ketvirčio ataskaitą);

19.3. draudimo įmonė vykdo Priežiūros tarnybos valdybos nustatytus mokumo reikalavimus (pagal Priežiūros tarnybai pateiktą paskutinio ketvirčio ataskaitą);

19.4. draudimo įmonės pateikti dokumentai atitinka teisės aktų reikalavimus;

19.5. draudimo įmonei bei jos valdymo organams per paskutinius vienerius metus Priežiūros tarnybos valdyba netaikė Draudimo įstatyme numatytų poveikio priemonių, išskyrus atvejus, kai taikyta Draudimo įstatymo 65 straipsnio 1 dalies 1 punkte numatyta poveikio priemonė;

19.6. asmenys, kurie priiminės sprendimus dėl pensijų turto valdymo, turi Priežiūros tarnybos valdybos nustatytą kvalifikaciją ir darbo patirtį;

19.7. pateiktas ekonominės veiklos pagrindimas (verslo planas) leidžia teigti, kad pensijų kaupimo dalyvių interesai bus tinkamai apsaugoti, taip pat yra pakankamas pagrindas manyti, jog draudimo įmonės įsipareigojimai, kylantys iš pensijų kaupimo ir draudimo sutarčių, bus vykdomi.

20. Apie Priežiūros tarnybos valdybos sprendimą dėl leidimo davimo pareiškėjui pranešama raštu per 2 darbo dienas nuo sprendimo priėmimo dienos. Priežiūros tarnybos valdyba, pranešdama pareiškėjui apie sprendimą neduoti leidimo, nurodo tokio sprendimo motyvus. Draudimo įmonė, kuriai Priežiūros tarnybos valdyba atsisakė išduoti leidimą, pašalinusi nurodytus trūkumus, gali pakartotinai kreiptis su prašymu gauti leidimą.

21. Sprendimas neduoti leidimo gali būti skundžiamas teismui Lietuvos Respublikos įstatymų nustatyta tvarka.

22. Priežiūros tarnybos valdybai priėmus sprendimą išduoti leidimą, draudimo įmonė pateikia 2 svarstytų dokumentų egzempliorius, pataisytus atsižvelgiant į Priežiūros tarnybos valdybos pastabas (originalus arba patvirtintus jų nuorašus), vienas iš jų yra saugomas Priežiūros tarnyboje, o kitas turi būti saugomas draudimo įmonėje.

23. Leidimas yra viešas dokumentas, su kuriuo susipažinti ir daryti iš jo išrašus gali kiekvienas asmuo.

24. Apie išduotus leidimus ir leidimų atšaukimą Priežiūros tarnyba skelbia „Valstybės žinių“ priede „Informaciniai pranešimai“.

25. Leidimas įsigalioja kitą dieną po jo įteikimo draudimo įmonės atstovams, jei leidime nenustatyta kita įsigaliojimo data.

V. LEIDIMO GALIOJIMO SUSTABDYMAS IR LEIDIMO ATŠAUKIMAS

26. Priežiūros tarnybos valdyba sustabdo išduotą leidimą Draudimo įstatymo 66 straipsnio 1 dalyje numatytais pagrindais taikydama poveikio priemonę, nustatytą Draudimo įstatymo 65 straipsnio 1 dalies 3 punkte.

27. Priežiūros tarnybos valdyba gali atšaukti išduotą leidimą:

27.1. jei to prašo draudimo įmonė, kuri yra teisės aktų nustatyta tvarka perdavusi kitai pensijų kaupimo bendrovei visas teises ir pareigas, kylančias iš pensijų kaupimo sutarčių;

27.2. jei draudimo įmonė yra likviduojama arba jai iškelta bankroto byla;

27.3. Draudimo įstatymo 66 straipsnio 1 dalyje numatytais pagrindais taikydama poveikio priemonę, numatytą Draudimo įstatymo 65 straipsnio 1 dalies 3 punkte;

27.4. jei draudimo įmonė nepasinaudojo leidimu ilgiau kaip 12 mėnesių;

27.5. jei paaiškėja, jog ketindama gauti leidimą draudimo įmonė pateikė žinomai klaidingą ar melagingą informaciją arba nuslėpė faktus, dėl kurių leidimas negalėjo būti išduodamas.

28. Priežiūros tarnybos valdybos sprendimas sustabdyti leidimo galiojimą arba atšaukti išduotą leidimą gali būti apskųstas teismui įstatymų nustatyta tvarka.

______________

PATVIRTINTA

Valstybinės draudimo priežiūros tarnybos

prie Finansų ministerijos valdybos

2003 m. liepos 30 d. nutarimu Nr. N-304

DRAUDIMO ĮMONĖS, KETINANČIOS VYKDYTI PENSIJŲ KAUPIMO VEIKLĄ, EKONOMINĖS VEIKLOS PAGRINDIMAS (VERSLO PLANAS)

1. Draudimo įmonė, ketinanti vykdyti pensijų kaupimo veiklą, pateikia Priežiūros tarnybos valdybai draudimo įmonės organo patvirtintą ekonominės veiklos pagrindimą (verslo planą) už atskirus finansinius metus ne trumpesniam kaip 5 metų laikotarpiui.

2. Draudimo įmonės, ketinančios vykdyti pensijų kaupimo veiklą, ekonominės veiklos pagrindime (verslo plane) turi būti nurodyta:

2.1. numatomos vykdyti pensijų kaupimo veiklos, planuojamų pensijų fondų (įskaitant investavimo strategiją ir atskaitymų iš pensijų turto dydžius) apibūdinimas;

2.2. rinkos ir konkurencijos sąlygų apibūdinimas, bei ekonominiai veiksniai, galintys turėti įtakos draudimo įmonės vykdomai pensijų kaupimo veiklai;

2.3. reklamos strategija, išlaidų reklamai dydžio, jų kitimo prognozė;

2.4. prognozės ir šių prognozių prielaidos kiekvienam pensijų fondui, atsižvelgiant į naujus dalyvius ir sutarčių nutraukimus:

2.4.1. dalyvių skaičius (pagal amžių, draudžiamas pajamas);

2.4.2. pensijų įmokos;

2.4.3. pensijų turto vertė, atskaitymai iš pensijų turto ir investicijų pajamos;

2.4.4. pajamingumas;

2.5. draudimo įmonės vykdomos pensijų kaupimo veiklos rezultato prognozės bei pagrindinės šių prognozių prielaidos;

2.6. pensijų kaupimo veiklos įtakos draudimo įmonės finansinei padėčiai analizė;

2.7. draudimo įmonės organizacinės ir valdymo struktūros plėtojimo planas, asmenų, kurie teiks informaciją apie pensijų kaupimo veiklą ir (ar) sudarys pensijų kaupimo sutartis, apmokymo strategija, priemonės, užtikrinančios, kad šie asmenys turės teisės aktų nustatytą kvalifikaciją;

2.8. būtinų apskaitos sistemų plėtros planas.

3. Draudimo įmonė turi laikytis ekonominės veiklos pagrindimo (verslo plano) ir ne rečiau kaip kartą per metus peržiūrėti jį, atsižvelgdama į faktinius veiklos rezultatus. Kai faktiniai draudimo įmonės pensijų kaupimo veiklos rezultatai reikšmingai skiriasi nuo ekonominės veiklos pagrindimo (verslo plano), draudimo įmonė turi Priežiūros tarnybai pateikti patikslintą ekonominės veiklos pagrindimą (verslo planą). Reikšmingu skirtumu čia yra laikomas nukrypimas 30% ir daugiau nuo 2.5 punkte nurodytos veiklos pelno (nuostolio).

______________

PATVIRTINTA

Valstybinės draudimo priežiūros tarnybos

prie Finansų ministerijos valdybos

2003 m. vasario 30 d. nutarimu Nr. N-304

VALSTYBINĖ DRAUDIMO PRIEŽIŪROS TARNYBA

PRIE FINANSŲ MINISTERIJOS

LEIDIMAS VYKDYTI PENSIJŲ KAUPIMO VEIKLĄ

_______________________ Nr.______________

(išdavimo data)	(numeris)

______________________

(išdavimo vieta)

________________________________________________________

(draudimo įmonės pavadinimas)

Šis leidimas patvirtina, kad draudimo įmonė

(draudimo įmonės pavadinimas)

turi teisę vykdyti pensijų kaupimo

veiklą pagal Pensijų kaupimo įstatymą ir kitus teisės aktus.

Pagrindas: Valstybinės draudimo priežiūros tarnybos valdybos	nutarimas

(data)

Nr.

Registracijos data __________________________________

Registracijos Nr. _________________

Valstybinės draudimo priežiūros

tarnybos valdybos pirmininkas _____________	__________________________

(parašas)	(vardas ir pavardė)

A. V.

PATVIRTINTA

Valstybinės draudimo priežiūros tarnybos

prie Finansų ministerijos valdybos

2003 m. liepos 30 d. nutarimu Nr. N-304

Kvalifikacijos ir darbo patirties reikalavimai asmenims, kurie priiminės sprendimus dėl pensijų turto valdymo

1. Sprendimus dėl pensijų turto valdymo priimantys asmenys turi turėti kvalifikaciją, įgalinančią tinkamai vykdyti šią funkciją bei ne mažesne kaip 1 metų darbo, susijusio su turto valdymu, patirtį. Tinkamos kvalifikacijos įrodymu yra laikoma Vertybinių popierių komisijos išduota generalinė finansų maklerio licencija ar finansų maklerio konsultanto licencija arba kiti kvalifikaciją patvirtinantys dokumentai (diplomai, atestatai, darbo patirties aprašymai).

2. Prieš paskiriant asmenis, kurie priiminės sprendimus dėl pensijų turto valdymo, draudimo įmonė privalo informuoti Priežiūros tarnybą, pateikdama šių asmenų kvalifikaciją ir darbo patirtį patvirtinančius dokumentus, ir gauti Priežiūros tarnybos valdybos pritarimą šių asmenų kandidatūroms.

______________